**A Székesfehérvári Királyi Napok egyedülálló jellegzetessége a magyar középkor kiemelkedő alakjait megszemélyesítő közel öt méter magas óriásbábok megjelenése a rendezvényeken.**

„Az első Koronázási Ünnepi Játékokra, 2013-ban Géza fejedelem és felesége, Sarolt, Szent István király, Gizella királyné, Szent Imre herceg és Asztrik püspök óriásbábjai készültek el Somogyi Győző, Kossuth-díjas grafikus és festőművész, valamint Grosschmid Erik, Blattner Géza-díjas bábtervező tervei alapján.

A második alkalommal, 2014-ben hozzájuk csatlakozott öt új báb: Szent László király, I. Géza király, Salamon király, valamint Szent László felesége, Adelhaid és a lányuk, Piroska alakjával bővült a történelmi személyek panteonja.

A következő évben, 2015-ben Könyves Kálmánnal és öccsével, Álmos herceggel egészült ki az Árpád-házat bemutató „képeskönyv”. Ebben az évben először a bábok is szerepet kaptak a szertartásjátékban a színpadon.

A negyedik koronázási alkalomra, 2016-ra II. István és II. (Vak) Béla király alakja is ott magasodott már a királyi óriásbáb-család tagjai között. A bábok felvonulása minden évben nagy közönségsikert aratott a városban.

Az ötödik szertartásjáték főszereplője, 2017-ben III. Béla király volt, az ő alakja mellé felesége, a szépségéről híres Antiochiai Anna alakját formálták meg a készítők.

2018-ban II. András király koronázására készül Székesfehérvár, az ő történetét mutatja be a szertartásjáték a Nemzeti Emlékhelyen. Az Aranybullát kiadó király és lánya, Szent Erzsébet alakjával gyarapodott 19 főre az óriásbáb-család.

A Székesfehérvári Királyi Napok jelképévé lett bábcsalád 2019-ben két új taggal, a Koronázási szertartásjáték főszereplője, IV. Béla és szentté avatott leánya, Margit alakjával 21 tagúra nő.”

Forrás: <https://kiralyinapok.szekesfehervar.hu/oriasbabok>

Tekintsétek meg az alábbi linken található filmet is!: <https://www.youtube.com/watch?v=V5czt364vWs>

Készítsetek el Ti is az óriásbábokat!

1, Szerezzetek be minél nagyobb kartondobozokat (hűtőszekrény, mosógép doboza stb.)

2, Rajzoljátok rá uralkodóink alakját, fessétek ki élénk színekkel!

3, Vágjátok ki az alakokat és rögzítsétek a figurákat! (leselejtezett seprűnyélre, partvisnyélre stb.)

4. Kezdődhet a királyi felvonulás!